Broj: 711-I-1355-P-76-20/21-16-8

Zagreb, 11. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Kristijana Kapovića, općinskog načelnika Općine Vir do 7. lipnja 2021.g.,** na 130. sjednici, održanoj 11. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Kristijana Kapovića, općinskog načelnika Općine Vir do 7. lipnja 2021.g.,** **povodom sklapanja ugovora o najmu ledomata između trgovačkog društva Vir turizam d.o.o. u vlasništvu Općine Vir i obrta Vagabundo u vlasništvu dužnosnika, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 27. veljače 2020.g. zaprimilo obavijest Ministarstva unutarnjih poslova, Policijska uprava Zadarska, Sektor kriminalističke policije, broj: 511-18-04-06-1355/19 TM od 14. veljače 2020.g. u odnosu na dužnosnika Kristijana Kapovića, povodom koje je otvoren predmet pod rojem P-76/20

U navedenoj obavijesti u bitnome se navodi da je u tijeku kriminalističko istraživanje temeljem zahtjeva Općinskog državnog odvjetništva u Zadru, a temeljem zaprimljene prijave protiv dužnosnika Kristijana Kapovića. U predmetnoj prijavi u bitnome se navodi da se za potrebe ugostiteljskih objekata koji posluju u sastavu Ugostiteljskog obrta Vagabundo iz Vira, čiji vlasnik je dužnosnik Kristijan Kapović, a poslovođa njegova supruga, uzimaju velike količine leda iz restorana Kotarina koji je u vlasništvu trgovačkog društva Vir turizam d.o.o.

U obavijesti Policijske uprave Zadarske nadalje se navodi da je kriminalističkim istraživanjem utvrđeno da je Općina Vir jedini osnivač trgovačkog društva Vir turizam d.o.o. koje se djelomično financira sredstvima iz općinskog proračuna. Odgovorna osoba – direktorica trgovačkog društva Vir turizam d.o.o. je Kristina Perić koja je do 1. lipnja 2017.g. radila kao poslovođa u obrtu Vagabudno u vlasništvu dužnosnika, na kojem mjestu ju je zamijenila dužnosnikova supruga. Društvo Vir turizam d.o.o. je dana 2. kolovoza 2016.g. kupilo ledomat Icematic M502A po cijeni od 29.403,00 kn + PDV sa dodatnom opremom. Iz javno dostupnih tehničkih karakteristika za navedeni ledomat razvidno je da se radi o uređaju koji proizvodi 465 kg leda u 24 sata, po ciklusu potroši 208 l vode, a snaga mu je 5,23 kW. Zbog velike potrošnje leda u objektima koji posluju u okviru obrta Vagabundo, navedeni obrt sklopio je s trgovačkim društvom Vir turizam d.o.o. ugovor o najmu ledomata Icematic M502A za iznos od 7.000,00 kn, odnosno 8.750,00 kn s PDV-om kojim je definirano da su „u iznosu najamnine obuhvaćeni svi troškovi“, da je najmodavatelj dužan održavati opremu u ispravnom stanju te „omogućiti najmoprimatelju dnevni pristup opremi u međusobno dogovoreno vrijeme“.

Policijska uprava Zadarska nadalje navodi da je iz javno dostupnih fotografija vidljivo da su po led u restoran Kotarina dolazila vozila obrta Vagabundo, ali je led obrtu Vagabundo dostavljan i vozilom društva Vir turizam d.o.o. Iz dokumentacije pribavljene od društva Vir turizma d.o.o. proizlazi da ne prodaju led drugim pravnim i fizičkim osobama. Iz dokumentacije obrta Vagabundo vidljivo je da je navedeni obrt u 2018.g. i 2019.g. kupovao led i od društva Glacies iz Zadra, i to u 2018.g. u vrijednosti od 56.870,00 kn, a u 2019.g. u vrijednosti od 21.250,00 kn. Iz dostavljene knjigovodstvene kartice vidljivo je da je obrt Vagabundo u pojedinim danima kupovao led u vrijenosti od nekoliko tisuća kuna.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Kristijan Kapović dužnost općinskog načelnika Općine Vir obnašao u mandatu 2013.-2017. Te u mandatiu 2027.-2021., završno do 7. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Uvidom u Obrtni registar Republike Hrvatske utvrđeno je da je pod matičnim brojem obrta: 91984122 upisan Vagabundo, obrt za ugostiteljstvo, u vlasništvu Kristijana Kapovića. Dana 9. prosinca 2016.g. kao poslovođa navedenog obrta upisana je Kristina Perić, a kao poslovođa izdvojenog pogona Sabina Kapović. Dana 1. lipnja 2017.g. izvršen je upis promjene poslovođe obrta te je kao poslovođa upisana Sabina Kapović, dok su kao poslovođe izdvojenih pogona upisane druge fizičke osobe. Uvidom u OIB Sabine Kapović naveden u Obrtnom registru i OIB supruge dužnosnika naveden u izvješću o imovinskom stanju utvrđeno je da je riječ o istoj osobi.

Uvidom u podatke upisane u sudski registar Trgovačkog suda u Zadru utvrđeno je da je pod matičnim brojem subjekta: 110013097, OIB: 72410007537 upisano trgovačko društvo Vir turizam d.o.o. Kao jedini osnivač/član toga društva upisana je Općina Vir, a kao osoba ovlaštena za zastupanje upisana je Kristina Perić, članica Uprave, ovlaštena na zastupanje pojedinačno i samostalno od 2. lipnja 2017.g.

Na zahtjev Povjerenstva, trgovačko društvo Vir turizam d.o.o. dostavilo je očitovanje od 6. srpnja 2020.g. u kojem se navodi da Vir turizam d.o.o. posjeduje tri ledomata od kojih je ledomat Icematic M502 nabavljen u kolovozu 2016.g. za vrijeme bivše Uprave te je za pretpostaviti da je nabavljen zbog povećanog obujma posla ugostiteljskih objekata u 2016.g. Naime, u vlasništvu Vir turizma d.o.o. nalaze se beach bar Marinero, beach bar Maritimo, beach bar Na mulu, restoran Kotarina, ljetna pozornica Kotarina te ugostiteljski objekti na trgu sv. Jurja što ukupno čini 10 šankova i 1000 sjedećih mjesta.

Trgovačko društvo Vir turizam d.o.o. nadalje navodi da se jedan od ledomata daje na povremeno korištenje Ugostiteljskom obrtu Vagabundo s kojim su u 2017.g., 2018.g. i 2019.g. sklopljeni ugovori o najmu ledomata Icematic M502 kojima je djelatnicima obrta Vagabundo omogućeno korištenje leda koji preostane u ledomatu nakon što Vir turizam d.o.o. zadovolji potrebe za ledom vlastitih ugostiteljskih objekata. Ledomat Icematic M502 nalazi se u prostorijama društva Vir turizam d.o.o. te se prvenstveno koristi za proizvodnju leda za potrebe navedenog trgovačkog društva. Najam ledomata postoji kao mogućnost za sve zainteresirane poslovne subjekte nakon što se podmire potrebe Vir turizma d.o.o., međutim upita drugih subjekata, osim obrta Vagabundo, nije bilo.

U očitovanju se nadalje pojašnjava da je Uprava društva smatrala da bi bilo dobro sklopiti ugovor o usluzi najma ledomata zbog dodatnog prihoda s obzirom da sklapanje takvog ugovora neće zahtjevati nikakve dodatne troškove. Sukladno odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) i članku 11. Izjave o osnivanju društva, sklapanje ugovora je u nadležnosti uprave društva te je Uprava trgovačkog društva Vir turizam d.o.o. sklopila predmetne ugovore o najmu ledomata u okviru redovnog poslovanja, odnosno poduzimanja radnji u vođenju poslovnih procesa. U postupku sklapanja ugovora ne sudjeluju ostala tijela društva pa tako ni Skupština, niti je za sklapanje istih potrebna suglasnost Skupštine društva. Cijena najma određena je u paušalnom iznosu za vrijeme trajanja ugovora. U očitovanju se dodatno pojašnjava da sukladno sklopljenim ugovorima, Vir turizam d.o.o. nema svakodnevnu obvezu osigurati, dostavljati ili skladištiti određenu količinu leda za Ugostiteljski obrt Vagabundo, već ostvaruje dodatni prihod bez ikakvih dodatnih troškova.

U privitku očitovanja dostavljen je račun za kupnju ledomata Icematic M502, upit Ugostiteljskog obrta Vagabundo o korištenju ledomata, ugovori o usluzi najma opreme za 2017.g., 2018.g. te 2019.g. sklopljeni između trgovačkog društva Vir turizam d.o.o. i Ugostiteljskog obrta Vagbundo te računi koje je društvo Vir turizam d.o.o. izdalo Ugostiteljskom obtu Vagabundo.

Uvidom u dostavljene ugovore o usluzi najma opreme za 2017.g., 2018.g. i 2019.g. utvrđeno je da je iste u ime trgovačkog društva Vir turizam d.o.o. potpisala Kristina Perić, direktorica društva, a u ime Obrta za ugostiteljstvo Vagabundo ugovor je potpisan od strane Sabine Kapović kao poslovođe.

Na dodatni upit Povjerenstva, trgovačko društvo Vir turizam d.o.o. dostavilo je očitovanje od 25. svibnja 2021.g. u kojem se navodi da je račun br. 684-R003-10 izdan Ugostiteljskom obrtu Vagabundo od strane trgovačkog društva Vir turizam d.o.o. u iznosu od 7.000,00 kn na temelju ugovora o najmu ledomata za 2017.g. podmiren uplatom izvršenom dana 28. prosinca 2017.g. od strane navedenog obrta. Nadalje, račun br. 316-R003-10 fakturiran je dana 31. srpnja 2018.g. na iznos od 3.500,00 kn za razdoblje od 25. lipnja do 31. srpnja 2018.g., dok je račun br. 434-R003-10 fakturiran dana 1. listopada 2018.g. na iznos od 3.500,00 kn, a odnosi se na razdoblje od 1. do 31. kolovoza 2018.g. Navedeni računi nisu podmireni izravno, već je dana 23. studenoga 2018.g. izvršena kompenzacija. Također, račun br. 32-R003-10 fakturiran je dana 1. kolovoza 2019.g. na iznos od 3.500,00 kn za razdoblje od 25. lipnja do 31. srpnja 2019.g., dok je račun br. 33-R003-10 fakturiran dana 1. rujna 2019.g. na iznos od 3.500,00 kn, a odnosi se na razdoblje od 1. do 31. kolovoza 2019.g. Konačno, račun br. 34-R003-10 od 1. listopada 2019.g. izdan je na iznos od 1.750,00 kn, a odnosi se na pružanje usluga za razdoblje od 1. do 15. rujna 2019.g. Računi izdani u 2019.g. također su podmireni kompenzacijom.

Trgovačko društvo Vir turizam d.o.o. je uz očitovanje dostavilo financijsku dokumentaciju kojom su potvrđeni navodi iz očitovanja.

Povjerenstvo je nadalje zatražilo podatke od Općine Vir koja je dostavila očitovanje KLASA: 740-15/19-01/1, URBROJ: 2198/12-02-21-12 od 29. travnja 2021.g. u kojem se navodi da je dužnosnik Kristijan Kapović jedini član Skupštine društva Vir turizam d.o.o. te sukladno Zakonu o trgovačkim društvima odlučuje o davanju razrješnice direktorima trgovačkih društava u vlasništvu Općine Vir na temelju izvješća direktora o poslovanju društva i usvojenih financijskih izvještaja za godinu za koju se razrješnica daje. Općinski načelnik kao jedini član Skupštine ovlašten je donositi odluke i o brojnim drugim pitanjima te sklapati ugovore o pravima i obvezama direktora temeljem kojih direktorica Kristina Perić ostvaruje materijalna prava u društvu.

U preostalom dijelu očitovanja Općina Vir referirala se na Odluku Povjerenstva donesenu u predmetu P-426/18 te navedeni dio očitovanja nije relevantan za donošenje odluke o ovom predmetu..

Člankom 4. stavkom 2. ZSSI-a propisano je da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Stavkom 5. istog članka propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Sukladno članku 4. stavku 4. ZSSI-a obrtnici se smatraju poslovnim subjektima u smislu toga Zakona.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Iz prikupljanih podatka i dokumentacije proizlazi da je trgovačko društvo Vir turizam d.o.o., u 100%-tnom vlasništvu Općine Vir, u 2017.g., 2018.g. i 2019.g. sklopilo ugovor o najmu ledomata s obrtom Vagabundo u vlasništvu dužnosnika Kristijana Kapovića, općinskog načelnika Općine Vir. Ugovor je u ime trgovačkog društva Vir turizam d.o.o. potpisala Kristina Perić, članica Uprave toga trgovačkog društva, dok dužnosnik Kristijan Kapović kao jedini član Skupštine navedenog društva nije sudjelovao u sklapanju navedenih ugovora niti je davao suglasnost na iste. Nadalje je utvrđeno da su navedeni ugovori sklopljeni povodom upita o korištenju ledomata podnesenog od strane Obrta za ugostiteljstvo Vagabundo, dok istih upita od strane drugih poslovnih subjekata nije bilo. Iz dostavljenih očitovanja i dokumentacije također je utvrđeno da je trgovačko društvo Vir turizam d.o.o. temeljem ugovora o najmu ledomata navedenom obrtu svake godine ispostavljalo račune koji su podmireni, i to u 2017.g. uplatom novčanog iznosa, a u 2018.g. i 2019.g. kompenzacijom.

Povjerenstvo obrazlaže da sukladno odredbama ZSSI-a nema zapreke da dužnosnik bude vlasnik obrta te da poslovođa navedenog obrta bude član obitelji dužnosnika, u konkretnom slučaju dužnosnikova supruga. Jednako tako, člankom 17. stavkom 1. ZSSI-a propisana je zabrana stupanja u poslovne odnose između poslovnih subjekata u vlasništvu dužnosnika i tijela javne vlasti u kojem dužnosnik obnaša dužnost, međutim ZSSI ne sadrži odredbu kojom bi takva zabrana bila propisana i za poslovne odnose između poslovnih subjekata u vlasništvu dužnosnika i trgovačkih društava u vlasništvu tijela javne vlasti u kojem dužnosnik obnaša dužnost. S obzirom na navedeno, stupanje u poslovne odnose između trgovačkog društva Vir turizam d.o.o. u vlasništvu Općine Vir i obrta Vagabundo u vlasništvu dužnosnika Kristijana Kapovića samo po sebi nije protivno odredbama ZSSI-a, pri čemu je dodatno utvrđeno da dužnosnik Kristijan Kapović nije niti sudjelovao u postupka sklapanja predmetnih ugovora.

Povjerenstvo nadalje ističe da je u predmetu broj P-426/18 već razmatralo povezanost dužnosnika Kristijana Kapovića s Kristinom Perić, sadašnjom direktoricom trgovačkog društva Vir Turizam d.o.o. koja je prethodno radila kao poslovođa u obrtu Vagabundo u vlasništvu dužnosnika te je utvrđeno da se Kristina Perić, samo temeljem okolnosti da je radila na mjestu poslovođe u obrtu u vlasništvu dužnosnika Kristijana Kapovića, ne može smatrati s dužnosnikom povezanom osobom u smislu članka 4. stavka 5. ZSSI-a.

Slijedom svega navedenoga, u postupku nisu utvrđene okolnosti iz kojih bi proizlazilo da je dužnosnik Kristijan Kapović počinio povredu neke od odredbi ZSSI-a s obzirom da nije sudjelovao u postupku stupanja u poslovne odnose između trgovačkog društva Vir turizam d.o.o. i obrta Vagabundo u njegovom vlasništvu, niti se Kristina Perić, direktorica društva Vir turizam d.o.o., koja je u ime navedenog trgovačkog društva sklopila ugovore o najmu ledomata s obrtom u vlasništvu dužnosnika smatra s dužnosnikom povezanom osobom u smislu ZSSI-a.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Kristijan Kapović, osobna dostava
2. Ministarstvo unutarnjih poslova, Policijska uprava Zadarska, Služba kriminalističke policije
3. Objava na internetskoj stranici Povjerenstva
4. Pismohrana